khistorydata/jeongjo-sjw-relations huggingface dataset:
정조 2년 · 목
因試望。敎以日寒如此置之。
정조 2년 · 목
予曰。今日大臣所言還上停捧事。何以決之乎。民始曰。以臣所見言之。卽今停捧。反有弊矣。予曰。卿言果是矣。㚲以困急之意。及今停捧。則明春實無接濟之道。此爲大弊矣。民始曰。徑自停捧。則明年春憂。民間渴急。尤無可言矣。予曰然矣。
정조 2년 · 강
惠慶宮生辰陳賀命只陳致詞。正至生辰。二品以上問安。物膳依例封進。
정조 2년 · 목
因禮曹　 惠慶宮生辰陳賀節次議定草記。敎以依議施行。生辰賀。依此例勿封箋文。只陳致詞也。朝筵有未及下敎者。憂間進號時。已用 宮園之例。躬進致詞表裏。況政府所進乎。此尤近例之旁照者也。○敎曰。正至生辰不設賀之時。二品以上於 惠慶宮問安事定式。又敎曰。物膳則外方依例封進。而京司不爲封進。似涉無據。此後政府六曹物膳。 惠慶宮一體封進。物目數交。明日晝講。禮判入侍。稟旨定式。
정조 2년 · 강
命庶儒上疏。從速履啓。
정조 2년 · 목
敎曰。諸道庶儒上疏回啓。下本館稟處者已久。而尙不回啓。遠外儒士呼凍道路云。其令從速覆奏事。申飭成均館。
정조 2년 · 강
金吾。以白翎鎭出置禶妻放送啓。
정조 2년 · 목
義禁府啓言。白翎鎭出置禶妻放送事啓下矣。卽爲放送事。分付該道道臣。
정조 2년 · 강
移配敬彬于大靜縣。
정조 2년 · 목
敎曰。薪智島定配罪人敬彬。移配濟州牧。○義禁府啓言。罪人敬彬大靜縣移配。依例自薪智島押送。
정조 2년 · 강
命僞造御實罪人金奉鎭。殺獄罪人李千奉李光點等。嚴刑得情。
정조 2년 · 목
因刑曹加刑啓目。幷敎以除尋常各別嚴刑。期於得情。
정조 2년 · 강
王大妃殿誕辰陳賀。命權停。
정조 2년 · 목
因禮曹磨鍊節目。敎以依前例權停。
정조 2년 · 목
予曰。近日連爲下雪。可爲嗣歲之幸。冬雪頻數然後。來豊可占。此 先五朝御製。臘前三白是予望云者也。國榮曰。冬雪有關於麥農。尤切喜幸矣。予曰。 惠慶宮旣有外方物膳。則獨於政府六曹之不爲封進。似涉斑駭故。昨下傳敎定式矣。國榮曰。今者定式。誠爲允當矣。予曰。 王大妃殿問安。近因日寒。有越添之症。焦悶不可言。國榮曰。湯劑及粟米飮。近久停止故。似有損節矣。予曰。湯劑則當更議煎入。粟米飮姑先進御似好矣。國榮曰。先以粟米飮。扶接元氣。繼進湯劑。甚是穩當矣。
정조 2년 · 강
王大妃殿進御二錢重人蔘粟米飮。命調竹瀝薑汁一貼煎入。榻敎也。
정조 2년 · 강
御煕政堂。行晝講。仍召見禮曹判書金華鎭及輪對官。同經筵鄭光漢。特進官沈頤之。承旨蔡弘履。玉堂李鼎揆李儒慶。假注書李百亨。史官李信祜鄭東浚。宗臣安春君烿。武臣具明謙。
정조 2년 · 목
講論語。○予謂華鎭曰。物膳各殿皆同。四時亦皆有之乎。華鎭曰然矣。予曰。其例不一。卿其錄出以入。華鎭曰。 宮園儀誤字及添入處。皆付籖。御覽後可以修整矣。予曰可也。仍命輪對官入侍。以次進奏訖退出。
정조 2년 · 강
命明日啓覆處所。以煕政堂爲之。
정조 2년 · 강
命雲寶劍外侍衛。以入直擧行。
정조 2년 · 강
中批。以南柱老爲承旨。
정조 2년 · 목
敎曰。昨年本寺。旣不授應授之資矣。宗簿寺正南柱老。承旨除授。
정조 2년 · 강
大司憲李★(土+甲)陳疏。自引乞遞。仍懲討。賜批。
정조 2년 · 목
疏略曰。日昨違牌諸臺。特命改差。臣亦違牌中一人。而喉院乃拔於現告中。臣獨晏然。職名如舊。所引之義。旣無異同。或遞或否。誠甚斑駁。亟許遞改。仍治臣罪。臣雖不以見職自處。事在目下。不可泯默。伏念莫嚴者懲討。至重者邦憲。此而或忽。其可以爲國乎。禶妻之止於出置近島者。已失之太寬。況可以曲爲容貸。全然放釋也哉。亟加三思。亟寢禶妻放釋之命。批以疏陳事。胡不諒之甚也。
정조 2년 · 강
遞大司憲李★(土+甲)。
정조 2년 · 목
敎曰。啓覆殿座在明。大司憲李★(土+甲)。以情勢勢難强迫。許遞。政官卽爲牌招開政。
정조 2년 · 목
以趙時俊爲大司憲。南䳽聞爲校理。李東曄爲吉州牧使。林錫喆爲扶安縣監。
정조 2년 · 강
前承旨徐有防。以祭酒宋德相附奏馳啓。
정조 2년 · 목
狀啓以爲。臣奉聖批。馳往傳諭于水原祭酒宋德相所住處。則以爲。喉院之臣。跋涉遠來。傳宣聖批。旣許本職之解。又諭造朝之路。兢惕罔措。不知死所。顧臣所苦。近添新症。時月之間。起動無階。雖欲一伸分義。如古人所行。其勢末由。孤恩負德。萬殞難贖云矣。臣旣承偕來之命。姑爲仍留。
정조 2년 · 강
御煕政堂。行初啓覆。
정조 2년 · 목
領議政金尙喆曰。停捧事。臣等爛慢消商。終無好樣道理。待歲末之外。無他道矣。承旨洪國榮曰。如此則順便矣。予曰。然則以此爲之。仍命讀宜寧罪人業伊考覆文案後。予曰。此怪異矣。業伊本妻莫禮若變辭。當爲疑獄。而以渠招觀之。莫禮之脫給丁心。必欲殺業伊者。何也。右議政鄭弘淳曰。旣與登時捕捉有異。則業伊之殺人分明矣。命讀莫禮招辭後。予曰。莫禮無狀矣。何必如是立證耶。以常情推之。丁心雖得間夫。必諱莫禮。又況各居。而正二月批出之狀。安得詳知乎。左議政徐命善曰。莫禮與丁心爲敵國。當初推問無怪矣。判尹蔡濟恭曰。丁心與淡不里相語時。莫禮若參見。則其時果接脚與否。當問矣。潛奸眞僞。問之非矣。予曰。莫禮招辭。有百其身。固所甘心云。則此女非無識者。而以理然之辭。理然爲之。其言固不可準信。且以妻爲證。獄體有違矣。命更讀莫禮問目後。予曰。莫禮鶻突嫉其夫。絕痛絕痛矣。國榮曰。人理寧有是哉。果爲絕痛矣。然而旣與登時捕捉有異。則業伊之殺人分明。其罪難貸。而至今猶生。於渠亦大幸矣。予曰。業伊無難遲晚。何也。命善曰。渠亦無奈何故耳。命讀照律後。予曰。僉議何如。尙喆曰。昨年判下。旣是求生於必死之中。而殺人則終是分明。無可議矣。命善曰。用法之外無他矣。弘淳曰。殺人無疑。更無他議矣。領府事李溵曰。法外無他矣。領敦寧鄭存謙曰。殺人分明。更無他議矣。濟恭等曰。法所當施矣。予曰。獄案幾何。尙喆曰。只是四矣。予曰。殺獄止四。而此則昨年所出矣。尙喆等齊聲曰好矣。一年殺獄。不過數四。正所謂刑措矣。命讀煕川罪人李載仲考覆文案後。予曰。此趾海婢夫乎。命善曰然矣。予曰。才卞趾海婢乎。命善曰然矣。命讀結案及照律後。予曰。僉議何如。尙喆曰。假稱御史。其罪當斬矣。命善弘淳曰。用法之外無他矣。溵曰。法所當施矣。存謙曰。死有餘罪矣。濟恭等曰。更無可議矣。命讀吉州罪人徐道圭考覆文案後。予曰。道圭爲正犯乎。國榮曰。道圭正犯。而一圭則已定配矣。予曰。刺破天翼袖。亦與殺同乎。國榮曰。北路人心獰悍。不可無懲後之道矣。予曰。僉議何如。尙喆曰。用法以懲宜矣。命善曰。旣有律法。其外無他矣。弘淳曰。一圭道圭。不可異法。木椎與劍何異。一圭之罪亦同矣。予曰。以已傷律用之。道圭當死耶。國榮曰。梃與刃雖曰無異。拔劍以刺。尤有甚焉。且若此不已。孰能爲官長乎。予曰。無容更議矣。溵等曰。法所當施矣。兵曹判書李徽之曰。臣之所見。則以已傷律勘之。似有如何耳。予曰。兵判之議。固是大經大法。此言亦不可無矣。國榮曰。兵判之議似然。而原情定罪。官長幸而不死矣。若刃及則死。豈可以未傷論之耶。予曰。以未傷律言之。兩漢無異矣。道圭旣刺天翼袖而破之。則道圭當爲正犯矣。國榮曰。聖敎然矣。命讀平壤罪人李仁乞考覆文案後。予曰。李光柱私和事。無異莫禮矣。國榮曰。大抵鄕曲之民。不計事之輕重。以私和爲一義理矣。予曰。仁乞之父初招。則以渠所犯納招矣。命讀結案及照律後。予曰。僉議何如。尙喆曰。仁乞之招。則見其父之被打。乘憤踼殺云。渠父之招。則被打歸家後。仁乞追往踼殺云。以此以彼。殺人則分明。施法之外無他矣。命善曰。臣意亦如此矣。弘淳等曰。用法宜矣。存謙曰。原其情出於爲父。則與他似有間矣。戶曹判書具允鈺曰。見父被打。一踼致死。有若邂逅。以法勘之。恐未知的當矣。國榮曰。詢問之下。僉議或謂當法。或曰可疑。而小臣所見。別有在焉。仁乞父子。旣已互相自當。只有金照統達所傳外。無他干證。而此漢逃躱。一未推問。則詞證無階。可謂未克究竟。且光柱私和之計。極甚可疑。照統達使之捉得。一番究覈然後。可成獄體矣。予曰。此言然矣。甚爲明白。予意正如此矣。命書更査判付後。予曰。盡爲乎。尙喆曰。盡爲之矣。予曰。昨年江原道女人事。何以爲之。國榮曰。減死定配矣。左右捕將李邦一李國賢曰。 昭寧園神御床褥偸出罪人捉得矣。予曰。何處漢乎。對曰。其近處漢矣。予曰。以些少事作此變。是豈成說。捕捉者有賞格乎。對曰。前例捕如此盜者有賞格。而惶悚未達矣。予曰出去。別單書入也。
정조 2년 · 강
大司憲趙時俊避嫌乞遞。賜批。
정조 2년 · 목
避嫌略曰。臣於夏末。以行公之臺。孤負職責。果爲申熤尹冕東疏斥。時日今雖稍久。情踪固自難安。何可仍因冒據於臺次乎。請命遞斥臣職。批以勿辭。亦勿退待。
정조 2년 · 강
遞承旨南柱老。以吳載紹代之。
정조 2년 · 목
敎曰。在外承旨許遞。前望單子入之。
정조 2년 · 강
命取才居首閑良李晢。相當職調用。
정조 2년 · 목
敎曰。向者殿試。欲爲承傳。而以姑不取才。未果下敎矣。昨又取才居首。閑良李晢。令該曹相當職調用事分付。
정조 2년 · 강
命殺獄罪人業伊。嚴刑待處分。李仁乞詳査啓聞。
정조 2년 · 목
因刑曹殺獄罪人官奴業伊初覆啓目。敎以敷五敎。王者之敎也。用五刑。王者之刑也。刑可緩也。敎不可弛也。今者覆囚諸案中。宜寧縣殺獄罪人業伊推案。有更加商處者。昨年啓覆時。以此推案之有疑端。更令本道。完決錄啓。而昨年所謂疑端。不過曰小妻丁心之不受刑事也。屍親潤澤之不相埒事也。至於今番獄案之可改處。非比昨年事。大抵此獄。設如元犯初招時發明之言。旣不於奸所執捉。而實因傷處。俱皆明白。則枉殺人命。自有三尺。無容議到於原恕。況渠之更招。已自輸款。則固當依律正法。而成案之格。亦自有不易之體。勿論大小廉獄。不得以父之事證於子。亦不得以夫之事證於妻。此乃敷五典之成憲。從古雖有必殺之罪人。而或以詞證之未備。漏網而失刑者何限也。觀此業伊。更査完決。業伊之妻莫禮。爲屍親之看證焉。爲正犯之干連焉。已是失法之大者。而凡於兩造疑端處。莫禮新反。輒作證左。畢竟因渠一言。而擯渠夫於必死之穽。是可曰。以愚婦而不知事理而然者乎。渠雖遐土愚氓。亦具倫常。渠作證看。則向渠夫愛欲生之心。固是秉彝之同然。而反爲屍親立幟者。可謂人理滅絕絶。本道又以莫禮。作爲詞證錄啓。是不緩於可緩之刑。而反弛於不可弛之敎也。其視敷五敎之義。果何如哉。不及今啓覆而處斷。非失刑也。又以重倫常而釐改。亦是得體也。原文案。今年三覆時。姑勿持奏。更令本道莫禮爲證之招。一倂拔去。更爲具格啓本。以爲追于行刑之地。至於莫禮本獄事外。其甘爲看證。必欲擠陷其夫於死地者。有意與無意之間。凶獰則甚矣。亦令該道臣。爲先嚴刑三次。以持處分。使敷敎用刑之意。幷行不舛。宜當。以此分付該道。又因殺獄罪人李仁乞初覆啓目。敎以大抵獄體。參證俱備然後。可以成獄。而此獄肯綮。專在看證之金照統達一人。知幾逃躱。不卽捕而仍以完決。初覆文案亦多疑晦者。當初遽然錄啓。事欠審愼。其在重獄體之道。宜有更査之擧。原文案勿施。依筵中說話。自本曹分付道臣。更爲親執詳査。具格啓聞
정조 2년 · 강
王大妃殿進御二錢重人蔘粟米飮。命調竹攊薑汁一貼煎入。榻敎也。
정조 2년 · 목
予曰。朝家之軫念小民。如是飭敎者。非止一再。而外邑無一奉承者。每入於繡探之中。良可寒心。今又費辭飭敎。而似不免紙上空言也。國榮曰。黃口之充。白骨之徵。自古然矣。朝家若時時提飭。則似有利益於小民矣。
정조 2년 · 강
飭軍額呼冤之端。
정조 2년 · 목
敎曰。白骨黃口之禁。卽國典所在。而近因紀綱漸弛。吏不畏法。豪右之民。輒皆圖頉。窮殘之類。勒充其額。甚至於已歸槁壤。名係軍額。未離孩提。身編布米。其干和呼冤之端。莫甚於此也。黃口猶諉之生類。而若旣朽之骨。猶復侵徵。爲今日之守令者。何不忍之甚耶。且生齒之蕃。比昔夥然。則豈無充代之民而然者哉。今番宣傳官暗行。多有執捉於湖外諸郡。不啻幾許。不爲加罪者。特爲三令之意也。自今以後。或現發於來頭繡衣之行。是所謂故犯也道臣守令。難免常憲。以是自備局發關嚴飭。
정조 2년 · 강
御煕政堂。行晝講。知經筵李徽之。特進官李重祜。承旨吳載紹。玉堂宋煥億黃㫒源。假注書李百亨。史官李信祜鄭東浚。宗臣安春君烿。武臣李昌運。
정조 2년 · 목
講論語。○予曰。上番何日往鄕乎。煥億曰。明將下往矣。予曰。予於儒臣。實非虛禮。下去後以此意及之焉。
정조 2년 · 목
予曰。仁乞獄事。金照統達。果是干證之切緊。而初不捧招。極其疏虞矣。民始曰。以此觀之。外邑成獄。多有疏虞之弊矣。予曰。其欲私和之計。亦涉殊常矣。民始曰然矣。予曰。白骨黃口申飭。果有利益於民乎。民始曰。聖敎雖好。而終未免仍舊之患矣。予曰外邑守令。若誠心査括。以爲代充。則豈有如此之弊乎。民始曰。圖免多歧。欺蔽多端。實無矯革之方矣。
정조 2년 · 강
諭祭酒宋德相。
정조 2년 · 목
敎曰。偕來承旨之狀啓具悉。卿何過讓之至於此甚乎。予之必欲致卿之意。旣罄於前後疏批及敦諭。今不更事縷縷。卿其念玆。卽起登途事。更爲傳諭于儒臣宋德相處。又敎曰偕來承旨徐有防。移除臺職。旣命承召。儒臣宋德相處。更遣承旨傳諭。與之偕來。
정조 2년 · 강
命諸道囕渰燒等狀啓下戶曹稟處事定式。
정조 2년 · 목
敎曰。諸道囕死渰死燒死民人等處恤典之規例。道各不同。或有不請而特敎題給者。或有直施而廟堂覆奏者。或有不請不直施而自戶曹稟處者。又或有一道之內。死亡雖至百餘人之多。而若不充一邑三人之數。則不得施行之事。同是民也。則恤典之或爲或不爲。豈非無謂之甚者乎。斯皆在所當革之例也。此後諸道囕死渰死燒死民人等恤典。勿拘一邑三人之數。當通同擧行。以此意自政院下諭諸道。其令自本道枚擧人名。以令該曹稟處之意。仍爲定式施行。○因諸道囕渰燒等狀啓。敎以欲爲釐正之故。幷姑留中矣。今旣定式。一倂下戶曹稟處。此後恤典狀啓覆奏時。本曹如無行公判書。則遲滯之弊。反不如定式之前。雖亞三堂。亦爲回啓。勿越三日之限事分付。
정조 2년 · 강
遞副校理南䳽聞。副修撰金履禧。同經筵蔡濟恭洪樂純。
정조 2년 · 목
敎曰。逐日開講之時。玉堂不可不備員。在外玉堂及經筵許遞。今日政差出。
정조 2년 · 강
有政。吏曹參判徐浩修。參議李義翊。兵曹判書李徽之進。
정조 2년 · 목
敎曰。守令有窠。政官牌招開政。○以李鎭衡爲同義禁。洪益弼爲安東縣監。韓光近爲副校理。李謙彬爲副修撰。金華鎭李在協爲同經筵。柳仁喆爲城津僉使。
정조 2년 · 강
命水原坡州別驍士都試別單。付標以下。
정조 2년 · 목
總戎廳啓言。水原坡州別驍士都試居首各一人。直赴殿試事定式矣。所報中居首各一人。別單書入。敎以如無狀啓之例則已。或以外閫自處之處。亦多狀啓之事。此近日守總兩營半京半鄕之例也。此亦外閫軍兵。則何不狀啓。而以別單書入乎。別單則當付標以下。付標於外方都試別單。不亦屑越乎。
정조 2년 · 강
召見承旨洪國榮鄭民始。司直李鎭衡于誠正閣。
정조 2년 · 목
予曰。昨日儒賢之批。不爲長語。而亦諭其侄。聞此則或可有幡然之意乎。國榮曰。其在分義。似當一番造朝矣。予曰。恤典定式。果是善變通之事矣。國榮曰然矣。予曰。吏判何時當爲上來乎。國榮曰。晦前似當入來云矣。予謂鎭衡曰。聞卿有病。今已差減否。鎭衡曰。近日則少差矣。仍謂民始曰。贈判書墓致祭。何日當發行乎。民始曰。明將下直矣。予曰。後苑調馬。古例五日一次爲之。而近來不能修擧。蓋緣事務之不暇也。今日欲爲之。而旣是內調馬。則外臣無入見之事。卿等則與他自別故。今將同往見之矣。
정조 2년 · 강
御春塘臺。行調馬。
정조 2년 · 목
自內詣春塘臺陞座。予曰。厩馬皆待令乎。司僕都提調徐命善曰。待令於靑陽門外矣。予曰。內乘領馬入來。依例調馬。予曰。內調馬。例以五日一次爲之。而連因朝家之多事。尙未擧行矣。今日則特命爲之。此後亦爲待下敎擧行。命善曰。自是古例。依例爲之則好矣。少頃還內。
정조 2년 · 강
御煕政堂。行晝講。知經筵黃景源。特進官吳載純。承旨李在學。玉堂宋煥億黃㫒源。假注書李百亨。史官李信祜鄭束浚。宗臣安春君烿。武臣閔義爀。
정조 2년 · 강
大司憲趙時俊疏陳應避之嫌乞遞。批下該曹稟處。
정조 2년 · 목
時俊。與其弟時偉。有書狀兼帶持乎應避之嫌也。
정조 2년 · 강
改差副總管具明謙。以閔義爀代之。
정조 2년 · 목
敎曰。副總管具明謙改差。其代口傳差出。
정조 2년 · 강
王大妃殿進御二錢重人蔘粟米飮。調竹瀝薑汁一貼煎入。 惠慶宮進服加味六君子湯。命五貼製入。榻敎也。
정조 2년 · 목
予曰。外方未啓死囚甚夥然云。多年滯囚。死生未決。此亦王政之所關。不可不一番審理矣。國榮曰。臣亦以此事。欲一番仰奏。而未果矣。今承聖敎。果爲允當矣。
정조 2년 · 강
副校理韓光近疏陳病狀乞遞。仍討逆。賜批。
정조 2년 · 목
疏略曰。臣一疾五載。念絕榮塗。袛奉除旨。有隕自天。闔室驚惶。莫省攸措。怵分畏義。雖欲入肅。揣已量力。實難冒膺。將臣職名。特許鐫改。冀免之章。豈敢贅他。而凶賊存而其國不危。私恩行而公法得伸者。臣未之聞也。今之人莫不曰。鄭妻可殺也。龜柱可誅也。戴天之讎。一國同情。以殿下之明聖。豈不審察乎此而乾斷尙遲。王法不行。臣愚死罪。妄以爲殿下之於義理公私之分。猶有所未盡而然也。天討之未擧。固已齊憤。而聖上之加勉。恐爲急務。伏願克懋窮格之工。益勵奮發之政。使私恩不得以掩公義。兇賊不得以逭國法。非但神人之憤可洩。抑亦聖明之學有光。惟殿下懋哉。批以討國賊而先勉予學力。予庸嘉之。爾其勿辭。調理察職。
정조 2년 · 강
持平金憙陳疏乞遞。仍請 永寧殿亞終獻官譴削。殿司拿處。賜批。
정조 2년 · 목
疏略曰。臣於臺職之後。所以懲討者。只是故紙之謄傳。而曾不能沫血碎首。尙與此賊輩俱生。臣之罪於是乎益大。顧何敢冒居臺次乎。亟遞臣職焉。臣固不以見職自居。而事係當論。亦不敢泯默。有國大事。在於社典。而 太廟享禮。尤豈不重大耶。向者 宗廟冬享時。 永寧殿第十一室。獨闕所上之香。及其裸薦之際。倉卒推移。失禮之大。莫此爲甚。殿司之昏謬。罪固大矣。而以大臣而爲獻官者。視若尋常。不思所以陳稟。而論其罪耶。噫殿下之所以倚任於大臣者何如。大臣之所當報答於殿下者何如。而此事如此。他尙何論。臣竊爲大臣慨然也。至於亞終獻官。雖與首獻官有間。亦烏得無罪耶。亞終獻官亟施譴削之典。殿司亦卽拿問嚴處宜矣。批以冬享大祭時。 永寧殿第十一室香闕漏事。聞極悚然。眞有是云歟。伊時上獻之大臣。每事必欲綜密。則何置不以聞。不念如不祭之意乎。殊可訝惑。亞獻終獻官譴削事。從後處分。殿司官事。問名拿處。爾其勿辭。從速察職。
정조 2년 · 강
召見承旨李在學于誠正閣。
정조 2년 · 목
予曰。金憙此疏。姑不知風聞與否。而但予若有誠意。大臣豈如此乎。果有是事。大段不善爲之事。而其間幾日。今始聞之。承旨亦已聞乎。在學曰。在鄕未知矣。予曰。其時殿司官誰也。在學曰。曺允先矣。予曰。予所以取此大臣者。爲綜核故也。今云如此。誠是意外也。予曰。近來臺諫擧條。注書書之乎。假注書李百亨曰。小臣書之矣。予曰。善書矣。篆字亦書云。然否。百亨曰。不能善矣。予曰。出去篆字書入。
정조 2년 · 강
永寧殿殿司官曺允先。命拿處。
정조 2년 · 목
敎曰。事係莫重 祀典。雖値齋日。冬享大祭時永寧殿殿司官拿處。明日捧供以奏。
정조 2년 · 강
王大妃殿進御二錢重人蔘粟米飮。命煎入。榻敎也。
정조 2년 · 목
予曰。 永寧殿闕香事。極其驚怪。右相做事綜密。而何不卽爲請罪廟司乎。國榮曰。事甚重大故。不得發覺云矣。予曰。臺疏中大臣指斥之語。似甚過矣。國榮曰。不卽請罪。雖有所失。遣辭之際。聲罪頗緊。殊非淸朝厚風矣。予曰。卿言是矣。
정조 2년 · 강
命右議政鄭弘淳勿待命。
정조 2년 · 목
政院。以弘淳以爲。臺疏峻發。悚懍靡措。走伏金吾。仍納命召啓。敎以勿待命事。遣史官傳諭。仍傳命召。
정조 2년 · 강
同副承旨尹塾。以祭酒宋德相附奏馳啓。
정조 2년 · 목
狀啓以爲。臣奉聖敎馳往傳諭于水原祭酒宋德相處。則以爲。聖上不知臣之無似。降恩殊禮。愈往愈摯。臣雖迷頑。豈不思踢蹶趍承。而目下病。狀萬萬危苦。以此筋力。何以致身於百餘里之外哉。數日之間。謹當更入文字云矣。臣旣承偕來之命。姑爲仍留。
정조 2년 · 강
命兵曹判書李徽之越俸蕩滌。
정조 2년 · 목
敎曰。旣示飭勵。兵判越俸下敎蕩滌。
정조 2년 · 목
予曰。昨夜承旨。以校書校理事微稟。極其怪也。眞招誤招之間。旣自差備招致。則政院不必干涉。而啓請留門。況武藝別監。旣是輦下親兵。則宿衛所外。雖政院。豈可任自招去。問其委折乎。良可寒心矣。國榮曰。武藝別監之私自招去。大是失着矣。予曰。吏判明日當入來乎。國榮曰。今日當入來矣。予曰。未入來前。業欲許解本任。而面諭後。將下敎故。姑未許矣。國榮曰。今方恭俟處分矣。
정조 2년 · 강
召見吏曹判書洪樂純于誠正閣。
정조 2년 · 목
平安監司遞來也。○予曰。見卿於久違之餘。不勝欣喜。樂純曰。臣猥蒙聖恩。出關外一周歲矣。今者特召而還朝。尤切感激。且今日入侍。下情萬萬欣悅矣。予曰。周歲後見之。神貌不至衰敗矣。其間國家事變多端。又有吉慶之事矣。樂純曰。旣行 祔廟之禮。又行嘉禮。臣民莫大之慶。而爲今日臣子者。孰不被聖上之澤。而獨於臣家。山海難量。以臣下情。豈敢離關庭半時。而昨年特命。出釐關西。未及數日。盜入宮墻。其時遠外驚怖之狀。不可勝達。賴國家洪福。劇賊捉得。誠爲萬幸。而臣不得還朝。只慮宿衛之不固。聞特設宿衛所。以嚴警守。實爲所忭矣。予曰。卿家又結戚聯。公私之幸。爲如何哉。樂純曰。臣家本是寒族。今又戚聯王室。惶恐怵惕矣。予曰。都承旨長在宿衛。勞瘁特甚。誠爲可悶。樂純曰。來見其面。則比去時頗勝矣。予曰。見卿辭疏。豈不體諒。而此時冢宰之任。豈可輕易許解乎。樂純曰。臣爲國事。何敢擇其燥濕。而臣旣戚聯之後。淸要之任。有難冒據矣。予曰。昨年卿弟登科故。嘉禮後。特體知申之意。已爲區處矣至於卿。則處義稍有間焉。雖居要任。豈有難安之理哉。樂純曰。臣第區處下敎。不勝感激矣。臣侄則擔負國家重事。自作別論。而至於冡宰之任。有非戚臣所可暫冒者也。以外面觀之。其侄入處帷幄。仰贊機務。其叔出掌銓權。黜陟人才。朝廷之上。豈獨有臣之叔侄哉。以此以彼。決不可貪恩叨寵矣。予曰。從當商量更諭矣。
정조 2년 · 강
諭右議政鄭弘淳。
정조 2년 · 목
政院。以弘淳仍爲胥命。又納命召啓。敎以勿待命事。更爲傳論。仍傳命召。又以弘淳逬出城外。仍納命召啓。敎以卿何過自引義。至此之甚歟。向日臺章。雖出相規之意。而予猶以風聞爽誤爲慮。置對殿司。捧其爰辭。本事果非浪傳。是固殿司之罪也。卿以伊日初獻。不卽論勘。則或不無難安之端。而眞所謂旣往也。不諫可也。且卿旣胥命於金吾。納符於喉院。伸卿處義。一猶過矣。況至再至三。而又至於逬出城外。期欲必辭。豈非萬萬過中之擧乎。卿雖一味控執。予則決不捨卿。惟卿念予慇懃之意。卽爲入城。用副區區之望。仍命遣史官傳諭。仍傳命召。與之偕入。
정조 2년 · 강
遣承旨詣 崇陵　 惠陵奉審。局內 諸陵亦爲奉審。
정조 2년 · 목
敎曰。右副承旨馳詣 崇陵　 惠陵奉審。神御床褥修改處亦爲奉審。局內 諸陵亦爲奉審。 陵官摘奸以來。
정조 2년 · 강
遣承旨詣 昭寧園。奉審摘奸。
정조 2년 · 강
遣承旨詣 藏譜閣。影幀奉審。
정조 2년 · 목
予曰。吏判入來。周歲後見之。則別無衰白之事矣。卿於久違之餘。尤當慰悅矣。國榮曰。忻喜之極。不覺淚下矣。予曰。右相又爲出城云。昨日敦諭已言之。而旣爲胥命。又納命召。足伸處義。而又此過引。甚可悶然矣。國榮曰。本事旣發之後。所重在焉故。自不得不過引矣。予曰。今日將欲陳箚云。承批後可當入城乎。國榮曰。似然矣。予曰。吏判昨日筵席。又爲辭免。豈以戚聯。期於必遞乎。此則終涉過矣。國榮曰。無或怪矣。予曰。古人有行之者。不必固辭矣。國榮曰。雖有已例。臣叔則不必冒此要任矣。予曰海伯之罪人移配狀啓。刑曹回啓之言。可謂得體。罪人雖作亂。道臣守令不能制治。有此狀請。以作亂於海西。移配他道。則他道之民何罪。國榮曰。聖敎誠然矣。
정조 2년 · 강
御煕政堂。行晝講。仍召見下直守令邊將。同經筵李在協。特筵官徐浩修。承旨蔡弘履。玉堂李度默李謙彬。假注書李百亨。史官李信祜鄭東浚。宗臣凝善君爔。武臣金範勳。
정조 2년 · 목
講論語。○予謂吉州牧使李東曄曰。北土人心獰悍。多有犯分凌上之弊。下去着實爲之也。又謂安東縣監洪益弼曰。爲守令今幾次乎。對曰。十邑矣。予曰。皆謂之得人。着實爲之。已多經歷。七事勿爲。又謂德川郡守李儒敬曰。下去凡事。如宣傳官時勖爲之。又謂淸道郡守金常行曰。其處年事何如。對曰稍勝矣。予曰。民無離散之患。而邑弊民瘼有之否。對曰。別無離散及弊瘼矣。又謂群山僉使金德峻曰。以何事上來。對曰。御營價布上納次上來矣。予曰。捧納時無弊否。對曰。姑未納矣。予曰。旣已下直。尙未上納耶。對曰。見御將。則盡納後。下去爲宜云矣。予曰庸劣矣。無足數也。又謂梨峙僉使金雲瑞曰。以何事上來乎。對曰。三營門價布事上來矣。予曰。一營當納幾何。對曰。或二千兩或千餘兩矣。予曰。盡納而無弊乎。對曰。猶未盡納。而弊則無矣。
정조 2년 · 강
事變假注書張至顯。以右議政鄭弘淳附奏啓。
정조 2년 · 목
書啓以爲臣奉聖諭。馳往傳諭于右議政鄭弘淳處。則以爲罪犯罔赦。無他自容。聖諭溫摯。勉以入城。奉讀未半。不覺感涕。噫事關 祀典。國有常憲。鈇鉞未降之前。實無措躬之所。謹當以文字仰暴危悰。命召更事煩稟。尤恐猥越。姑爲祗留云矣。臣旣承偕來之命。姑爲仍留。
정조 2년 · 강
右議政鄭弘淳陳疏請勘。賜批。
정조 2년 · 목
疏略曰。 淸廟祼獻。何等敬愼。而以臣無似。受命將事。凡係 享儀。臣宜管檢。而初旣不飭。致有昏錯之先。論其所犯。臣實爲首。至於臨急推移。猶可諉之。變通之無路。追請重勘。事理當然。而慮未及此。亦復闕焉。跡涉自揜。孰恕无妄。公議之來。臣當受而不辭。而況亞終獻官。無所與於祼薦。而惟有譴罰之論。則臣之合被誅殛。不待兩言而決。鐫削臣職。仍勘臣罪。批以旣上辭啓。更陳辭疏。控免愈固。引義若前。虛竚之餘。大失所圖。予於卿別有諄複者。卿今所處之位。卽古大臣之位也。予可不以古大臣之事。責之於卿歟。予嘗聞古大臣言有曰。勤攻吾之闕失。事可濟功可成。古大臣之樂聞人言。不以爲咎。槪如此也。卿旣處古大臣之位。胡不以古大臣之事自況歟。然予固知卿之本意。非不念斯義。特以事係莫重祀典。而同周旋之亞終獻。方在待勘之中故。卿獨難於遽然出脚而然耳。予已諒之。幷命分揀。卿更無巽辭之端。勿復過讓。卽起視事。是予之望也。仍命偕來史官傳諭。
정조 2년 · 목
予曰。右相去就。何以爲之云乎。民始曰。姑無所聞矣。予曰。出城則過矣。民始曰。本事旣重。似當出城矣。予曰。俄者批答何如。民始曰。極其隆重矣。予曰。海伯狀請移配事。可謂不善爲矣。民始曰。一罪人處置何難。而有此煩請乎。予曰。近來事擧行。極爲稽緩。嶺南別武士抄上京哨官事。禁將何時出擧條。而尙不領布於該道云。兵曹之尙今掩置。良可駭然。民始曰。殊極稽忽矣。
정조 2년 · 강
諭慶尙監司李在簡。
정조 2년 · 목
因慶尙監司李在簡別武士都試請賞啓本。敎以觀此慶尙監司李在簡別武士都試啓本。則優等人賞典。有依節目處分之請。今番新定式必。是未及知之致也。月前前監司李性源。以優等邊將承傳之無施行。此輩擧皆落莫云。而其後次對。禁將請以嶺南出身別武士優等人。擬望於禁御兩營哨官窠。作爲初仕之道。兼示綏遠之意。予則允之。仍出擧條定式矣。擧行形止。該道無狀聞之事故。前此已欲提敎而未果。以今啓目觀之。可知京司之尙不發關知委也。事之疏漏。莫甚於此。係是用人之事。亦屬釐弊之政。則不卽知委之責。備局兵曹均有其失。其令定式擧條及此傳敎。卽爲謄關。分付該道。此後請賞啓本。以此定式。枚擧陳請事知委。原啓目亦爲下送。更令修正入啓事。自政院下諭于本道臣李在簡處。
정조 2년 · 강
命城門開閉。依定式擧行。
정조 2년 · 목
敎曰。城門開閉。何等重大之事。則昨日偕來史官出送時。雖有仍留之命。而史官出去後。亦不卽閉。夜深之後。只憑下隸之言。始乃還閉云。若此則閉門標信。可謂無用之物。大抵此事。非今斯今。已成流來謬例。須有一定之例。可以按而行之。此後凡城門仍留時。雖於未閉前。有仍留之命。如無標信。切勿擧行。而還閉之時。宣傳官持標信。仍爲留在。待送出送之人。與入當入之人然後。與部將眼同還閉復命事定式。如値祈晴祭時。則近例亦以兵判令箭開閉。事甚乖當。此亦待標信開閉事。亦爲定式之意。分付兵曹。又敎曰。凡城門開閉。四大城門。則宣傳官一人。齎宣傳標信。禁軍一人。齎當門當更符驗。又宣傳官一人。齎開門標信。先以開門標信開闕門然後。齎宣傳標信及符驗者眼同。到城門而啓鑰。至於間門。則但以開門標信開之。此古例然也。今秋 陵幸時。留都諸臣。未諳此例。以信箭開門矣。旣有知申筵奏定式。固當依此遵行。而今又以大小城門仍留時。亦用標信擧行之意定式。四大門則與閉而開之有異。不必用符驗。亦不必用開門標信。以宣傳標信擧行。間門仍留。亦用此例。該房知悉。
정조 2년 · 강
重推黃海監司徐有寧。
정조 2년 · 목
敎曰。昨觀刑曹回啓。可謂得體矣。大抵司冠自有法度。惟當按而行之。豈可以微細之事。而續續剏無於法之法乎。況外藩稟請。事體亦宜審愼。而今番黃海道松禾縣。以流配罪人一名之作弊本邑。請令移配他道。身爲守土之官。此等事不能操切。至於煩請朝廷者。已是可駭。況厥漢之作弊。以性本獰悍之致云。則作弊於本邑者。其可不作弊於他道乎。然則他道之民果何辜也。此亦紀綱所在。當初徑先稟請之失。不可無警。黃海監司徐有寧從重推考。
정조 2년 · 강
命宣傳官金益彬。半熟馬一匹。弓箭一部賜給。
정조 2년 · 목
敎曰。宣傳官廳射會連三次居首人論賞。旣有昨年受敎節目。宣傳官金益彬半熟馬一匹賜給。又敎曰。宣傳官廳射會時三廵全布人員論賞。亦有受敎節目。宣傳官金益彬內下弓箭一部賜給。
정조 2년 · 강
命僞造御寶罪人金奉鎭。殺獄罪人李千奉李光點。嚴刑得情。
정조 2년 · 목
因刑曹奉鎭等加刑啓目。幷敎以除尋常各別嚴刑。期於得情。
정조 2년 · 목
予曰。大臣去就。何以爲之云乎。國榮曰。姑未入城云矣。予曰。城門開閉。事係重大。而每慮其疏虞矣。今此定式。誠甚好矣。國榮曰。如是定式後似無疏虞之慮矣。予曰。封裹皆入來乎。國榮曰。今方待令於政院矣。予曰。今番則方物不多故。不欲親臨看品。諸承旨詳細看品事。注書出去分付。
정조 2년 · 강
命三覆處所。以煕政堂爲之。
정조 2년 · 강
命雲實劍及侍衛。依初覆例擧行。
정조 2년 · 목
國榮曰。承文院失火。雖不大段。大內至近之地。有此回祿之變。想必驚動矣。予曰。燒燼處幾何。國榮曰。不過數間云矣。予曰。半夜失火。何以卽知救滅乎。國榮曰。夜廵軍見此起火。來告宿衛所故。卽發番軍而救滅矣。予曰。闕內各司失火。例有問安云。而政院問安。何其晚也。國榮曰。待他承旨入來。問安故遲滯矣。予曰。朝廷亦當有問安乎。國榮曰。將欲爲之矣。政院問安。旣有勿施之命故。朝廷不爲之矣。
정조 2년 · 강
召見全羅左水使李文爀于煕政堂。
정조 2년 · 목
予曰。頃覽狀啓。水營戰船失火事。可謂駭然矣。當此戎備申飭之時。水上戰船。亦被燒燼。則前水使之不能檢飭。此可見矣。文爀曰。聞該營船槍。近於村家故。村家之火。延及船槍云矣。予曰。汝須下去。各別修擧。無負朝家委任之意也。文爀曰。謹當竭力矣。予曰。汝經永宗僉使。永宗之船槍何如。文爀曰。永宗船槍。亦近於村家。而以編茅覆之矣。予曰。聞永宗之船所。近陸無水。戰船皆在陸地云。若有不虞之變。則在陸之船。將焉用乎。文爀曰。果如聖敎。不可不變通之事也。予曰。永宗軍額爲幾何。文爀曰。元額爲八哨。而中間減爲五哨矣。予曰。永宗之文移等事。屬於沁都乎。屬於御廳乎。文爀曰。古屬御廳。而中間移屬沁都矣。予曰。爲水操今爲幾年。文爀曰。爲十餘年矣。予曰。永宗之軍器何如。文爀曰。旗幟等屬。全不成樣。每當水操。借用於御廳云故。小臣待罪時。大旗幟則有所措備。此後庶不至於借用。而甲冑則猶未及備矣。
정조 2년 · 강
重推昌寧縣監兪漢寧等。
정조 2년 · 목
司饔院啓言。慶尙道進上物種中。石榴體小腐傷。不得已使之改封進。而莫重進上。如是不謹。誠極駭然。當該封進官罷職。道臣亦難免不能檢飭之失。從重推考。領來陪持人。令攸司請科治。允之。敎以進上則還退更封之際。徒貽民弊。仍爲封入。○因昌寧縣監兪漢寧。玄風縣監金載均。靈山縣監洪直浩罷職傳旨。敎以歉歲窮民迎送之弊。不可不顧。姑先從重推考。
정조 2년 · 강
命東所衛將承文院官員推考。當該部將決棍。
정조 2년 · 목
兵曹啓言。卽接東所衛將牒報。則承文院四間許。開東時失火。問其曲折。則承文院移設次點火。未及修掃出去。以致失火之境。事極駭然。該院官員推考。下人科治。而常時不能申飭之失。不可無警。當該部將決棍衛將請推考允之敎以旣過誓戒部將決棍之請。何不言過齋乎
정조 2년 · 강
遣承旨詣 宗廟　 景慕宮奉審摘奸。
정조 2년 · 강
健元陵 　崇陵執頉處。命冬至兼告田修改。
정조 2년 · 목
敎曰。昨日禮房承旨奉審時。 健元陵崇陵執頉處。冬至兼告由修改事。分付禮曹。
정조 2년 · 강
王大妃殿進御二錢重人蔘粟米飮。調竹瀝薑汁一貼煎入。 惠慶宮進服加味六君子湯五貼。命製入。榻敎也
정조 2년 · 목
予曰今日三覆罪囚止二人別無詳覈者矣國榮曰。初覆再覆。旣無可疑之端。今日三覆。惟在重人命之義。復何可議於其間乎。予曰。吏判何不入參乎。國榮曰。非但有身病。見帶之職。期於必遞故。不爲入來矣。予曰。其所處義。終涉過當矣。
정조 2년 · 강
御煕政堂。行三啓覆。
정조 2년 · 목
具翼善冠袞龍袍陞座。命承旨持獄案進前。領議政金尙喆曰。業伊事處分。自上所執至當矣。予曰。莫禮。可疑之女矣。僉曰然矣。命讀徐道圭考覆結案及照律後。予曰。僉議何如。尙喆曰。此罪人不可饒貸矣。左議政徐命善曰。不可不用法矣。領敦寧鄭存謙曰。用法宜矣。領府事李溵曰。法外無他矣。判尹蔡濟恭等曰。不可容貸矣。刑曹判書具善復曰。用法之外。無他更達矣。予曰。兵判已傷未傷之議。不無見矣。而旣有刺破。所犯不可謂未傷矣。李徽之曰。臣向日所達。非謂不合於用法矣。予曰。僉議皆如此。無復容議矣。命讀李載仲考覆結案及照律後。予曰。厥漢爲眞御史之事矣。命善曰。兇惡矣。予曰。承旨速拔吏讀而讀之。筵體不然矣。予曰。僉議何如。尙喆曰。若此罪人。更無可議矣。命善曰。法外無他矣。溵曰。用法宜矣。存謙曰。法外別無可達矣。濟恭等曰。更無可論矣。予曰。此罪人無可奈何矣。僉曰然矣。予曰。業伊文案。只可更爲改上。而莫禮則雖常女。無據矣。李仁乞。似有可生者。覆檢屍狀。旣有異焉。而照統達尙未一問。且置屍於床邊。項無骨如懸錘云。則必折項矣。然則折項者。何可其夕語其子乎。此疑端矣。僉曰然矣。實因不甚明白矣。予曰。今日卽次對日。無回啓事乎。尙喆曰。無矣。禮曹判書金華鎭曰。東萊府使李致中狀啓。差倭今則來乞云矣。予曰何如。尙喆曰。告慶差倭非久當來云。若待告訃差倭。則有等待之難矣。予曰。然則勿爲皂白。姑置之無妨矣。華鎭曰。 內殿陳賀儀仗。以前謄錄爲之乎。以五禮儀爲之乎。予曰。命婦朝見禮有弊故。已除之耳。予曰。吏判申飭行公也。尙喆曰。吏判必不負國矣。
정조 2년 · 강
命北京禮部回咨。付送節使之行。
정조 2년 · 목
領議政金尙喆啓言瀋陽問安使所齎來咸京禮部咨文。雖已回答於謝使之行。北京禮部。又以此事移咨矣。此回咨。請付送於今番節使之行。從之。
정조 2년 · 목
領議政金尙喆啓言。獄案讀奏之際。吏讀多所闕略。事體殊涉未安當該承旨吳載紹請推考。從之。
정조 2년 · 강
陵園官員及守僕待結末處之之敎。命勿論。
정조 2년 · 목
禮曹判書金華鎭啓言。 陵園神御床褥偸竊罪人。雖已跟捕正法。其時入直官員及守僕輩。有待結末處之之敎矣。不謹守護之罪。不可置之。敢達矣。敎以勿諭。
정조 2년 · 강
王大妃殿誕日陳賀親臨。冬至陳賀。仁政殿爲之。
정조 2년 · 강
惠慶宮陳賀。命以明政殿爲之。
정조 2년 · 목
禮曹判書金華鎭啓言。 王大妃殿誕日陳賀。何以爲定乎。敎以 誕日陳賀。當爲親臨矣。又啓言。冬至 王大妃殿陳賀。當於仁政殿庭爲之。而 惠慶宮陳賀處所。以何殿擧行乎。敎以以明政殿庭爲之。
정조 2년 · 강
命內禁衛塡差定式付標以入。
정조 2년 · 목
兵曹判書李徽之啓言。宣薦內禁衛一番。已爲塡差。而納馬人未塡差者。至於六十餘人之多。但以一內塡差。則許多宣薦。實有淹滯之患。二內禁軍。亦以一內例定式。而他番禁軍有闕之代。宣薦取才人三望入啓受點。番將。以防禦使以上擇擬。請一如一內禁軍例擧行。從之。敎以原節目中付標以入。
정조 2년 · 강
命水原坡州別驍士都試居首人。更令修啓稟處。
정조 2년 · 목
兵曹判書李徽之啓言。今因總戎廳草記。水原坡州別驍士都試時居首人別單。啓下臣曹矣。此亦外閫軍兵。依他道例。更令修啓後。請照例稟處。從之。
정조 2년 · 강
來初六日。詣 毓祥宮命行酌獻禮。
정조 2년 · 목
敎曰。來初六日。詣 毓祥宮。行酌獻禮。該房知悉。○兵曹判書李徽之啓言。今此 毓祥宮動駕時。隨駕軍兵。以何營軍兵磨鍊乎。敎以以訓鍊都監擧行。又啓言。馬步軍幾哨。禁軍幾番磨鍊乎。敎以步軍十哨。馬軍三哨。禁軍三番磨鍊。又啓言。留營留陣。何以爲之乎。敎以置之。
정조 2년 · 강
命殺獄未及錄啓者。令各道臣審理論啓。
정조 2년 · 목
司諫沈念祖啓言。務獄各道錄啓之外。未及錄啓者。亦必多矣。外邑同推之法。只事循例。不復詳覈故。遷就歲月。勘斷無期。若或有袍冤莫伸。終身縲絏者。則亦豈非傷和之端乎。請令各道臣。審理獄囚卽爲論啓。下有司議處。從之。
정조 2년 · 강
右議政鄭弘淳再疏請勘。賜批。
정조 2년 · 목
疏略曰。今於相規之言。何敢有一毫介意。前疏之自服不暇受以爲罪。庶幾聖鑑之俯燭。惟其罪名旣重。刑章不加。而從他抆拭之譏。不思自靖之道。則不幾近於弁髦廉隅。無所忌憚之歸乎。此臣所以甘自陷於慢命之誅。而不知變者也。殿下徒以包涵爲事。賤臣亦何敢以寬貰爲幸。至於史官之遠臨荒村。亦已多日。而一味偃伏。無意轉動。只此一事。尤合重譴。卽命收還偕來。仍勘臣前後罪犯。批以卿之控辭。何至於再至於三。而不知止。有若不準請。則不欲已者然歟。卿無可辭之義。予有必致之念。卿何不思及於是。若是浼浼乎。今日亦諭於領左相。而設使卿有未審之端。不過錯料之事。則安有以此輕解大臣之理乎。予雖不誠。待卿豈不以腹心爲。而强作邊幅。有此屢屢敎乎。卿之尙今深引。何其不相乎耶。企想之餘。又此勤諭。卿其幡然造朝。庸副予慇懃之意。仍命遣史官傳諭。仍令偕入。
정조 2년 · 강
遞承旨尹塾。以金用謙代之。
정조 2년 · 목
政院。以塾在外。啓請變通。敎以許遞。工曹參判金用謙除授。
정조 2년 · 강
召見承旨金用謙于煕政堂。
정조 2년 · 목
予曰。卿貴矣。文谷之孫。夢窩之侄。豈不貴哉。用謙曰世德然矣。小臣不肖。聖敎何敢當也。予曰。筋力好矣。用謙曰。視年不甚衰矣。予曰。今年幾何。用謙曰。七十七矣。予曰。見卿則欣然。見輒除授。今在院中。凡事其能修擧乎。用謙曰。先朝有七十勿爲呼望受敎。今臣賤齒。已踰七十。行當陳辭矣。況何能修擧凡事也。予曰。今姑行之。昔者任埅之年多於卿。而 肅廟朝入耆社。時人稱地上仙矣。今以卿爲承旨者。爲其叩問故耳。用謙曰。年老故多經歷事。非有知也。予曰。都承旨每謂卿貴矣。予曰。夢窩集自警篇好矣。卿近做何樣册。見何等書乎。用謙曰。有欲爲册子計。而無器具未果焉。只倣大學行義補。皆入名臣碩輔而爲之。又欲留意於禮記矣。予曰。音律亦知之。而律呂新書見之否。用謙曰。見之矣。予曰。然則知律呂矣。用謙曰。初不知黃鍾爲本之理。何以强論律呂耶。若鐘石磬聞之。淸濁或可辨矣。予曰。南陽之出磬。海州之生黍。可謂應時而與民樂。 世宗朝創爲之。知之乎。用謙曰然矣。予曰。卿與掌樂提調。參論釐正音律好矣。用謙曰。臣旣無明知。官非掌樂。何可與議乎。予曰。 陵寢素膳之規何如。用謙曰。此古相臣黃喜爲之。而猝難變通矣。予曰。人各有所尙。卿之所好何也。用謙曰。無所尙。只好看兵書及史記矣。予敎曰。兵判之城外仍佩。似是格外。已有下敎者。所帶典牲提調。今姑許遞。予曰。五禮儀大中小祀知之乎。此必是開元禮矣。用謙曰。五禮儀。申叔舟爲之。而世人多不知之故。或有未盡者云矣。予曰。五禮儀。無一字欠處矣。用謙曰然矣。予曰。俄者典牲提調之許遞。欲任卿故耳。孔子之牛羊茁長壯。聖人事。非可擬也。祀典。卿亦必善爲之矣。用謙曰。才遞仍命。還甚屑越。不敢當矣。予曰。經書有可言者耶。中庸天命之謂性。率性之謂道。修道之謂敎。何謂也。率性之率字。其義何也。人之工夫。至第三句修字。始見歟。自率字用之耶。用謙曰。已於率字。人工入矣。予曰。若以人工訓。此率字。則太似肉重。不如以因其勢利導之意。輕輕看之爾。用謙曰。聖敎是矣。予曰。於書有可疑者耶。傷人問馬。世以爲朴世堂之罪而此中原士人之說耳。非創出之語也。以此咎罪。實冤痛矣。用謙曰然矣。予曰。孟子有養心莫善於寡慾之語。而周濂溪養心說。以爲寡焉而至於無者。似欠本意。終不如朱子所訓此慾。耳目口鼻之慾之爲順便矣。用謙曰然矣。予曰。理氣何以知之乎。用謙曰。已有先正商確之論矣。予曰。奇高峯說是之耶。退溪卒則同歸於高峯之說矣。用謙曰然矣。予曰。近來徵士。卿皆知之乎。用謙曰。不得頻見故。不能深知。其一則臣之五寸。而爲人頗溫雅矣。予曰。金民材之子何在。用謙曰。流落居在醴泉地。而人無知之者矣。予曰卿亦有人無知之㡳意矣。平居善戲謔乎。用謙曰。此亦不能爲矣。
정조 2년 · 강
重推吏曹判書洪樂純。
정조 2년 · 목
敎曰。此等地處。予豈不曲念。而此重臣。戚聯之前。已爲文衡卜相故。於洪樂彬陞資傳敎。亦已下敎。則今日不爲行公。分義所在。殊涉未安。吏曹判書洪樂純從重推考。申飭行公。
정조 2년 · 강
命別監韓泰赫等放送。
정조 2년 · 목
兵曹啓言。依傳敎。別監韓泰赫等反復詰問。則所招以爲。內廵檢至嚴之時。不持禁牌。任意往來者。只緣不畏法意之致。罪當萬死云矣。敎以當自內科治。分揀放送。
정조 2년 · 목
予曰。諸道分等狀啓。連爲入來。而諸道擧皆凶歉。哀我民生。將何以料生。誠可矜憐。國榮曰。民生顚連之患。實無可濟之道。前頭之憂。誠不淺淺矣。予曰。今則冬至正朝。當爲受賀乎。國榮曰。此是五禮儀所在矣。予曰。誕日旣不受賀。則冬至正朝。不必按禮受之矣。國榮曰。誕日雖有停止之命。冬至則衆陰將退。一陽回生之時。正朝則三陽回泰。萬物資生之時。凡在臣隣。豈不獻賀於此時乎。此則依例爲之似好矣。予曰。當商量爲之矣。國榮曰。昨日三守令之不罷。果爲聖德事矣。予曰。罪雖難赦。當此災年。迎送之弊。不可不顧故。不無參酌之道。不之罪矣。
정조 2년 · 강
御煕政堂。行晝講。知經筵李徽之。特進官李在協。承旨金魯淳。玉堂洪明浩李儒慶。假注書李度謙。史官金勉柱鄭東浚。宗臣西淸君煋。武臣鄭觀采。
정조 2년 · 강
命輪對武臣。從井間次第入侍。
정조 2년 · 목
敎曰。輪對武臣。今已抄啓。此後從井間次第入侍事分付。
정조 2년 · 강
命三道分等狀稟處。
정조 2년 · 목
敎曰。三道分等狀啓來到。以草記稟處。
정조 2년 · 강
命救火軍校施賞。禁火諸具造備。
정조 2년 · 목
敎曰。闕內回祿。每患不卽擈滅。起之之後。未聞有執之之事者蓋以召集各處軍兵之際。動移數時故也。昔日萬壽樂善之火。儲承承暉之災。此其已跡。而皆從束薪之失手。迨令數百間之不救。況昨曉之火。自於大厦。非比昔日束薪之微。而未踰數刻。亦不動許多兵而救滅。可知宿衛之效。昨欲論賞。猶屬張大。未果提敎矣。觀此兵曹草記。大抵有罰則必有賞。該曹旣請失火官吏之罰。自上宜施救火軍校之賞。昨日救火時。宿衛所管軍兵。自其該營施賞。登時執告勤在廵校。亦令宿衛所當該內廵軍校別單書入事。分付宿衛所。本所所管軍兵禁火諸具。甚爲疏漏云。卽與各營大將相議。各項器械。改造其朽劣。新備其利用之物事。亦爲分付宿衛所。擧行後草記。○因禁衛營救火軍校施賞草記。敎以本所軍校。與所管軍校有異。況於牌將。旣施別賞者乎。敎鍊官處。內下筒介一部賜給。標下軍處。內下戶木九疋分給宜矣。
정조 2년 · 목
予曰。救火軍兵皆施賞乎。國榮曰。已施賞矣。予曰。伊日火。若非宿衛所。則萬無救止之道矣。國榮曰。雖有禁火司。旣無軍。且無器械。便同有若無矣。予曰。禁火諸具。使各營及兵曹。措備以待之意。昨已分付矣。皆已擧行云乎。國榮曰。方措備云矣。予曰。城外虎患。誠非細憂。昨日又捉一虎。尤極可怕。國榮曰。城外至近之地。樹木茂密處多故。比比有之。誠爲可悶矣。
정조 2년 · 강
命訓鍊正申應周加資。右職擬入。
정조 2년 · 목
敎曰。訓鍊正申應周。已自參下時。知其爲可用之人。所以特擢者此也。今番水陸三萬里奉命之行。其所勞苦。可謂前所未有。況隨事純實。能體予意。宜有別般激勸之道。特爲加資。右職有窠。勿論內外。卽爲擬入。
정조 2년 · 목
敎曰。予之敦召于卿。凡幾遭矣。居然三易寒暑。而遐志莫回。巽讓彌固。循例徵書。秪歸虛文。此皆予誠信之未孚。顧何有歉於卿哉。然卿以國家之世臣。大老之遺孫。白首林樊。抱經講道者。必不外於致治當世。而特以寡人無可與有爲。邁邁若是歟。程叔子之言曰。古之人。必待人君致敬盡禮而後往者。非欲自爲尊大也。蓋行藏出處。視其君誠意之如何而決之也。今卿之所商量進退者。得無取於斯義歟。予雖不學。略當從事於言語文字之間。粗知此等義理。其所以不欲迫切於卿。秪自務積於吾心者。亦以此也。於戲卿雖退處田野。義則休戚試。思今日之國事。泮渙之象。岌嶪之勢。如河自潰。如草自靡。日甚一日。莫適所止。其所最關於興亡者。君彝民則。數年以來。幾乎墜地。此而不明。其可曰國爲國乎。其明之之道。實是儒賢之任。中流砥柱。長夜明燭。不待於卿。而予將誰恃。且古之人君。往往有讀古人之書。想見其人者。況寡人與卿。幸而生竝於當世。豈不以當世之務。責之於卿。而卿若終不爲當世意。則予之虛佇。奚啻如百代之後。思百代前人。而無可致之階。徒然悵望而已者乎。卿之前疏。引考亭辭官赴召之故事。予於是乎。尤不任耿耿有所信。而不忘于中者矣。溽暑無前。秋來逆獄又疊出。俱非致禮之時故。尙今遲徊。亦有以也。見今天氣不至甚寒。美疹想亦勿藥。迨此暇日。正合登途。縷縷辭敎。亶出悃愊。卿其幡然造朝。庸副側席之思焉。又敎曰。此敦諭。遣史官傳諭于漢城府左尹宋德相處。與之偕來。
정조 2년 · 강
命親享執事。說書待敎。一體通塡。
정조 2년 · 목
敎曰。今日肄儀故。取見祭報府。大祝有已塡之人改付標者。或是受誓戒改塡者乎。問于該曹。換差事分付。又敎曰。今日當行肄儀。取見祭官報府。大祝中。有已塡人名上付標改塡者。此是誓戒後換差者歟。然則旣未受誓戒。事甚不可。問于該曹。果是新差者則勿施。更以在宗京實職人。塡差於此。欲爲下敎而未果。親享執事者。則說書亦爲通差。今之奎章待敎。不下說書。此後依說書例。一體通塡事分付。
정조 2년 · 목
以申應周爲昌城府使。
정조 2년 · 강
備局。以湖南關東海西災實分等狀覆啓。
정조 2년 · 목
備邊司啓言。災實分等狀稟處事命下矣。全羅監司鄭元始狀啓以爲。古阜等七邑。置之尤甚。全州等二十八邑。置之之次。長城等十八邑。置之稍實。分等依狀請施行。災結則地部分俵結外。加劃事爲請矣。所請不甚過濫。依數加劃。新還。尤甚邑三分一。之次邑四分一。稍實邑五分一代捧之請。可見分數之裁量。使之依此擧行。各樣番布。從民願限明秋純錢捧上之請。若欲通一道代捧純錢。則各軍門需用。實多可悶。尤甚邑。錢木間從民願許捧。之次邑稍實邑。依定式參半收納事分付。各司所管奴婢身貢舊逋破船拯劣米。姑令停退事。推好徵債限明秋防塞事。請幷令依狀請施行。允之。又啓言。江原監司李亨逵狀啓以爲。金城等八邑。置之尤甚。原州等十三邑。置之之次。鐵原等五邑。置之稍實。分等依狀請施行。新還。尤甚邑折半。之次邑三分一。稍實邑四分一代捧之請。可見分數之裁量。許施。各樣身米布停退之請。新舊未納之一時徵督。不可不恤。尤甚之次邑。當年條外舊未納。姑先停退。災結則元劃給外加請矣。荐値災荒。不宜較計。依所請許施。各軍門屯稅及各衙門各宮房有土免稅。差人輩濫捧之弊。自各司捧甘嚴飭事。依施。京外流配。限明秋勿爲擧論。不可通一道施行。尤甚邑則姑令安徐。推奴徵債防塞事。請亦爲許施。允之。又啓言。黃海監司徐有寧狀啓以爲。谷山等七邑。置之尤甚。長淵等十邑。置之之次。殷栗等六邑。置之稍實。分等依狀請施行。災結加請。又請綿災矣。不甚夥多。幷許施。谷山各樣軍布及選武布。限明秋停退之請。尤甚七邑之中。道臣獨擧一邑者。可想民情之尤悶。而一時停退。反爲民弊。此則置之。新還。尤甚邑三分二。之次邑折半。稍實邑三分一。代捧之請。明春窮民種糧之資。專係於還穀之捧不捧。尤甚邑折半。之次邑三分一。稍實邑四分一代捧之意。分付。金川民所受大興軍餉折半捧留本邑事及太白山城軍餉遠坊民所納附近外倉捧留事。民弊不可不念。幷許施。牙兵入防之停止。推奴徵債之防塞。請依所請許施。允之。
정조 2년 · 목
太廟冬享在三明也。
정조 2년 · 강
宗廟 永寧殿冬享。命親押。
정조 2년 · 강
召見承旨洪國榮李鎭衡于誠正閣。
정조 2년 · 목
予曰。山林其或有幡然之意乎。國榮曰。山林出處自別。未可量度矣。予曰。予自東宮時。每欲一見。而尙今未得見之。今番若或幡然造朝。以講治政得失。則甚可幸矣。國榮曰。若或上來。則國事時象。必爲可益。臣等亦以是懸望矣。予曰。箕伯何時赴任云乎。國榮曰。初旬間下去云矣。予曰。申應周昌城之除。於渠可謂壯矣。國榮曰。以其效勞。誠爲合當矣。予曰。水陸三萬里往役之勞。前亦罕有。予之今番下敎。一以酬勞。一以激勸矣。國榮曰。聖意所在。臣豈不知乎。凡在武弁。足可爲聳動矣。予曰。闕內齋宿文臣。今日皆當入來。其在勸奬之道。欲試應製矣。國榮曰。聖意誠好矣。予曰。注書持此題出給禮房承旨。右承旨以下騎曹堂郞全數。玉堂及闕內齋宿文臣皆應製。申前製納分付。命書詔題唐平淮西。予謂鎭衡曰。應製人書爲入來乎。鎭衡曰。姑未盡會矣。予曰。闕內齋宿人幾何。鎭衡曰。玉堂外別無齋宿者矣。予曰。兵曹則全數應製事分付。鎭衡曰。已爲分付矣。予曰。書題何如。鎭衡曰。極爲平順矣。予曰。翰林新入右位。能修擧古風乎。史官金勉柱曰。略有修擧者矣。予曰。下番之受困於右位。自古然矣。今之翰林亦然乎。勉柱曰。今亦不廢古風矣。予曰。翰林今爲四員。一奉敎可爲假注書矣。鎭衡曰。以翰林而行公假官者。自有古例矣。予曰。下番旣是實官。越去注書後。以一奉敎爲假注書。則足可謂雪恥耳矣。鎭衡曰。以此爲之。則將爲大雪恥矣。
정조 2년 · 강
命島主之不告訃。探問委折。
정조 2년 · 목
敎曰。我國素稱禮義之邦。況於交隣國。尤當以禮義。交相酬酢。近以接慰官事言之。舊島主身死。新島主承襲。則揆以禮義。宜乎告訃先之。告慶次之。今也反是。不告訃而告慶。甚是★(系+化)繆之禮。問於該曹。則雖有一二近例。而去戊戌以前。果無此例云。其在尙禮敦義之道。接慰官不可徒然差遣。以此意分付萊府。使之嚴飭訓譯。責諭館守倭處。探問委折狀啓事。令禮曹卽爲行會。
정조 2년 · 강
命宮人供億中。癸酉移屬條革罷。
정조 2년 · 목
敎曰。予以爲節用。先自宮闈始。節用之道。無出於節其無用之費。雖在大官酋人之供。若係無用。則尙可節省。況且宮闈無用之費乎。大抵宮人供億。所費甚多。此不特無用之費。實是不急之需也。御極之初。釐正首先于此。今則大殿無宮人之一名目。雖欲査櫛。更無省弊之事。而但 累朝流來宮人之供億。則屬於 慈殿。古例然也。非不知尾閭太廣。而尙不蘇革其弊矣。聞宮人老故旣多。新充絕無之故。供億有贏餘云。以此稟于 慈殿。 慈敎許可。當此歲歉民窮之時。宜有別般節省之道矣。以今所欲減省名目之費。昨夜問于度支。則料饌衣油之需。可代中人千餘家之產。必是節省之實政。豈不益哉。宮人供億名色中。癸酉移屬條。自今朔永爲革罷。以補經用事。分付戶曹。
정조 2년 · 강
行應製科次于誠正閣。
정조 2년 · 목
敎曰。持應製試券。坐直承旨入侍。藝文提學同爲入侍。○考券畢。敎曰。應製居首同副承旨金魯淳。鹿皮一領賜給。之次正郞朴祐源崔烜。右承旨尹冕東。各紙三卷。筆五枝。墨三笏賜給。
정조 2년 · 강
諭掌令金鍾厚。
정조 2년 · 목
敎曰。朱子曰。人君不以崇高富貴爲貴。而以尊賢崇儒爲重。苟使世之人君。誠心下士。必欲招致。則野豈有遺賢。而每患徒事虛文。不以誠意。士之獨善高尙。不肯出而爲仕者。固宜矣。予嘗反復斯義。讀史至此等處。不覺掩卷而太息也。噫予之必欲致爾者。雖不以誠意自居。亦不以虛文待爾也。于今三載。遐心莫挽。予於是乎益愧夫誠意之未盡也。爾以喬木之家。窮經力行者。徒欲自善則已。如欲致治於斯世。獨不念時事之艱難。綱紀之頹泯。若見溺而不援乎。每於前席。悉以心腹。言于爾弟。亦已屢矣。此皆予側席之苦心。豈可以文字。罄盡耿耿之萬一乎。聞爾將毋西行。路過城闉云。懸望益切。不啻飢渴。古人有身不仕於朝。而或値車駕之過。出而見之。況咫尺終南。修門入望者乎。雖以爾出處言之。庶幾無歉。須體至意。其可登對否。兹以數行。用替戔帛。望卽幡然。俾免虛徐事。遣史官傳諭于掌令金鍾厚處。
정조 2년 · 강
敦寧都正李復祥上疏乞遞。仍懲討。賜批。
정조 2년 · 목
疏略曰。臣自昨秋。重得風痺。房闥之內。須人以動。以此病狀。雖欲造朝。其勢末由。特許遞改焉。噫自夫厚麟以來。逆變層生。至於範吉之凶而極矣。辛壬以後。一轉再轉。復有今日而更肆其毒。臣以臣祖之孫。萬死尙存。再見世變之如此。其所沫血之心。尤當如何。顧今群情之憂疑。臺論之爭執。莫急於鄭妻。而上下相持。一向因循。今若以女子之無足爲。忽而不治。則恐有鋤草遺根之譏。終致養虎貽患之禍矣。思之及此。不覺寒心。快施天討。亟允臺閣之請。批以所陳懲討之義。可見沐浴之誠。當商處。爾其勿辭。竢少間上來察職。
정조 2년 · 강
正言韓始裕上疏乞遞。仍陳諸條。賜批。
정조 2년 · 목
疏略曰。一經言地。卽遭臺評之峻發。則臣於是除。其不可揚揚冒膺也決矣。亟命遞改。不勝大願。噫在今日懲毖之圖。宜無所不用其極。而猶使鄭妻。偃處城外。龜柱假息島中。竊爲殿下惜此擧也。前後發諸絲綸之間者。至嚴且悉。則殿下之於兩賊之罪。其知之也。可謂明矣。當斷不斷。最爲處事之大病。臣愚死罪。竊以實踐明斷二者。爲殿下今日之所當勉焉。勿以人廢言也。至於志恒之凶逆。未加顯誅。輿情共惋。而應坐諸人之未施當律。寧有是理。亟從臺啓。幷擧島配之典。斷不可已也。今年三農失稔。蔀屋之生計。已蕭然矣。舊還停捧之敎。可見軫恤之聖意。而來頭救活之策。不可不預先講究。請令廟堂。早思區劃之方。以盡接濟之道焉。批以首言討逆事。尾附陳勉事。幷當留意。而歉歲救荒之政。宜可預先講究。爾言是矣。令廟堂稟處。爾其勿辭察職。
정조 2년 · 강
命發配吏屬分揀。
정조 2년 · 목
敎曰。旣示申飭矣。歉歲外邑編配之多。徒貽主客之弊。日前發配刑曹典獄吏屬。分揀放送。
정조 2년 · 강
照勘時囚成鎭殷等。
정조 2년 · 목
敎曰。禮曰。凡散齋刑殺文書。有司不啓。又不判署。雖難如例擧行。冬寒滯囚。亦屬可念。禁府時囚罪人。一幷今日內草記。照律放送。○義禁府啓言。時囚照律放送事命下矣。罪人成鎭殷。發牌囚人。極爲可駭。以此照律。杖一百收贖。告身盡行追奪放送。而成鼎鎭等原情公事。李昌源議處公事。李文源照律公事。未及判下。不得循例擧行。何以爲之允之。敎以未下公事。以判署之致。姑不判付。幷爲議處。仍卽照律。已照律未啓下者。只爲草記。已議處未照律者。照律草記。又啓言。議處仍照律事命下矣。罪人成鼎鎭。爲奴罪人。何等凶逆。而身爲守土之官。招見賜顏。任其行止者。萬萬痛駭。以此照律。杖一百收贖。告身盡行追奪。固城縣流三千里定配。依例押送配所。蔡聖蕃。科試事體。何等嚴重。而身爲入門官。不察可駭。以此照律。笞四十收贖。附過放送。李昌源。罪囚錄啓。法意甚重。而身爲獄官。任自不錄。事極痛駭。以此照律。杖八十收贖。奪告身三等放送。李文源。依前照律。杖八十收贖。奪告身三等。請放送。允之。
정조 2년 · 목
予曰。實錄編修官。以齋宿昨旣入闕。不爲肅謝。今朝始肅拜。而承旨不爲察飭。殊涉未安。國榮曰。該房之不審大矣。予曰。金鍾厚旣往箕營。當戛過京城。旣已敦諭。可當歷入乎。國榮曰。其在分義。當爲造朝。而山林出處。固是自別。安望其幡然乎。予曰。昨日內人供億除減。幾近二萬兩。經用或可小補乎。國榮曰。二萬兩之添補。誠不少矣。予曰。前以罷宮房田結。二萬結出給戶曹。一結所捧。幾爲二十餘兩。合而計之。二萬結所捧。爲四十六萬兩。經用所補。若是夥然。而度支用道之艱乏。又復如前。予未知許多財物。消於何處。今者二萬兩之出給。似無有益。度支事誠爲可悶矣。國榮曰。昨今年度支用道浩繁故。雖有加得。別無裕足矣。
정조 2년 · 강
詣宣政殿月臺。親傳 宗廟冬享香祝。
정조 2년 · 목
具翼善冠袞龍袍。乘輿出協陽門。由建陽門入宣政門。至月臺降輿詣版位。親傳 香祝于獻官兵曹參判李勉兢。予曰。昨日應製承旨二人參榜耶。承旨洪國榮曰然矣。予命以王濬樓船下益州爲排律題。仍敎曰。依昨日例。承旨玉堂及兵曹入直堂郞。以二十韻製進也。左承旨爲試所承旨。申飭收券可也。仍降座乘輿出宣政門。由建陽門入協陽門還內。
정조 2년 · 목
予曰。禮判請對何事也。華鎭曰。 崇陵　 惠陵丁字閣北神門塗紙割之。 神御床紫的褥不在云。事極驚駭故。方呈草記。而先爲請對矣。予曰。聞甚驚駭矣。此必是 陵卒輩。欲生事於 陵官者也。華鎭曰。或有祭器偸竊之事。而今此 兩陵之一。時失褥。實是異事。此必是 陵卒輩。欲故爲生事者也。予曰。一局之內。一時有此事。此不難知。若欲偸去。旣有祭器。何必取褥以去乎。華鎭曰。果如聖敎矣。予曰。 陵官誰也。華鎭曰。 崇陵別檢朴載德　 惠陵別檢鄭在信也予曰草記持入乎。華鎭曰。草記待令矣。予曰。自該曹有奉審之例乎。華鎭曰。臣考前例。事係丁字閣者。無奉審之例矣。予曰。自該曹分付畿營。與捕廳同爲譏捕也。華鎭曰。俄已出送計士。使之卽爲修改矣。予曰。今秋 太廟展謁之時。只奉審 第一室册寶矣。明日展謁時當奉審册寶。本署提調及戶禮判預爲待令也。展謁 宗廟。奉審册寶後。展謁 永寧殿。奉審册寶。而始爲省牲。則必致日晚。 宗廟展謁時。奉審册寶。仍行 宗廟永寧殿省牲之禮。而展謁 永寧殿。有古例耶。禮判詳問前例。明日以奏也。
정조 2년 · 목
予曰。兵曹添節目書來乎。承旨尹冕東曰。姑未書來矣。予曰。應製收券。藝文提學考券。洪國榮考券訖曰。此文善作。當爲置選考矣。予曰。隨其好句批點也。○敎曰。應製居首弘文館副校理南䳽聞。貂皮笠耳掩一部賜給。之次右副承旨李養鼎。紙五卷筆五枝墨三笏賜給。之次兵曹參議李秉模。紙三卷筆五枝墨三笏賜給。之次左副承旨洪檢。紙三卷賜給。
정조 2년 · 강
命經宿動駕時。攔後槍劍軍兵。勿爲落後。
정조 2년 · 목
敎曰。明日動駕時。攔後軍兵排立節次。係是作隊後初行動駕也。宜有定式。此後經宿擧動時。則攔後軍兵及槍劍軍兵。勿爲落後於紅馬木前路。而宿衛大將仍爲率領攔後陪扈。至於城內。卽日還宮擧動時。則如無特敎。又不侵夜依前。自紅馬木及陣門內排立事。分付兵曹磨鍊節目。仍爲定式之意。分付宿衛所。